ดาวโจนส์ปิดร่วงกว่า 200 จุด หลังจีนลดค่าเงินหยวน
ดัชนีดาวโจนส์ตลาดหุ้นนิวยอร์กปิดร่วงเมื่อคืนนี้ (11 ส.ค.) ภายหลังจีนประกาศปรับลดค่าเงินหยวน ซึ่งจุดกระแสความกังวลว่าเศรษฐกิจจีนอาจชะลอตัวหนักกว่าเดิม
12 ส.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (11 ส.ค.) ที่ 17,402.84 จุด ลดลง 212.33 จุด หรือ -1.21%, ดัชนี NASDAQ ปิดที่ 5,036.79 จุด ลดลง 65.01 จุด หรือ -1.27% และดัชนี S&amp;P500 ปิดที่ 2,084.07 จุด ลดลง 20.11 จุด หรือ -0.96%
ตลาดหุ้นนิวยอร์กปิดร่วงเมื่อคืนนี้ หลังจากมีข่าวว่าธนาคารกลางจีนประกาศลดค่าเงินหยวน ซึ่งส่งผลให้ค่ากลางของเงินหยวนร่วงลง 1.9% เมื่อเทียบกับดอลลาร์ ธนาคารกลางจีนระบุว่า ทางธนาคารได้ตัดสินใจปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น
ข้อมูลดังกล่าวทำให้นักลงทุนกังวลว่า เศรษฐกิจจีนอาจจะชะลอตัวลงอีก หลังทางการจีนเปิดเผยตัวเลขส่งออกที่ซบเซาในช่วงสุดสัปดาห์ที่ผ่านมา นอกจากนี้ ยังมีกระแสคาดการณ์ด้วยว่าความเคลื่อนไหวจากฝั่งจีน อาจทำให้ธนาคารกลางสหรัฐ (FED) เลื่อนการตัดสินใจปรับขึ้นอัตราดอกเบี้ยออกไป เนื่องจากเศรษฐกิจจีนที่ชะลอตัวอาจกระทบการเติบโตของเศรษฐกิจโลก
ทั้งนี้ หุ้นที่พึ่งพาการส่งออกไปจีนอย่างหนัก อาทิ หุ้นรถยนต์และสินค้าฟุ่มเฟือย พากันปรับตัวลง โดยหุ้นเจนเนอรัล มอเตอร์ส ร่วงลงกว่า 2.1% ส่วนหุ้นแอปเปิล ร่วง 5.2% ขณะที่หุ้นกูเกิล พุ่ง 4.1% ภายหลังประกาศปรับโครงสร้างการดำเนินงาน ด้วยการเปิดตัวบริษัทอัลฟาเบท (Alphabet) โดยอัลฟาเบทจะทำหน้าที่เป็นบริษัทแม่ของกูเกิล